CELEX: 
Language: sl
Date: 2021-04-21 00:00:00
Title: DELEGIRANA DIREKTIVA KOMISIJE (EU) .../… o spremembi Direktive 2010/43/EU v zvezi s tveganji glede trajnostnosti in dejavniki trajnostnosti, ki jih je treba upoštevati pri kolektivnih naložbenih podjemih za vlaganja v prenosljive vrednostne papirje (KNPVP)

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta direktiva je del širše pobude Komisije o trajnostnem razvoju. Določa temelj okvira EU, ki postavlja vidike trajnostnosti v središče finančnega sistema, da bi se podprlo preoblikovanje evropskega gospodarstva v bolj zelen, odpornejši in krožen sistem v skladu s cilji evropskega zelenega dogovora
                  1
               .
            
            
               Komisija je po sprejetju Pariškega sporazuma o podnebnih spremembah iz leta 2016 in agende Združenih narodov za dosego ciljev trajnostnega razvoja do leta 2030 v akcijskem načrtu o financiranju trajnostne rasti
                  2
                napovedala, da namerava pojasniti, kako naj se trajnostnost vključuje v tako imenovane fiduciarne dolžnosti v sektorski zakonodaji. V sporočilu o evropskem zelenem dogovoru je potrjeno, da potrebujemo dolgoročne signale za usmerjanje finančnih in kapitalskih tokov v zelene naložbe ter izogibanje nasedlim naložbam. Ta delegirana direktiva bo prispevala k temu specifičnemu cilju.
            
            
               Z Direktivo Komisije 2010/43/EU
                  3
                se izvaja Direktiva 2009/65/ES
                  4
               , in sicer so v njej med drugim določene organizacijske zahteve in določbe glede ugotavljanja vrst navzkrižij interesov, poslovanja ter obvladovanja tveganj za družbe za upravljanje KNPVP. Ta direktiva spreminja Direktivo Komisije 2010/43/EU. Pojasnjuje zahteve za družbe za upravljanje v zvezi z vključevanjem tveganj in vprašanj glede trajnostnosti. 
            
            
               Ta direktiva temelji na končnem poročilu o strokovnem mnenju, ki ga je pripravil Evropski organ za vrednostne papirje in trge (ESMA)
                  5
               . V strokovnem mnenju je ugotovljeno, da so potrebna dodatna pojasnila v zvezi z vključevanjem tveganj glede trajnostnosti in dejavnikov trajnostnosti v Direktivo 2010/43/EU ter navedene posebne določbe v zvezi s tem. 
            
            
               Ta direktiva pojasnjuje sedanjo obveznost vključevanja tveganj glede trajnostnosti za kolektivne naložbene podjeme za vlaganja v prenosljive vrednostne papirje (KNPVP). Pojasnilo ne vključuje uvrstitve med različnimi tveganji. Ta direktiva pojasnjuje tudi nekatere posledice uredbe o razkritjih, povezanih s trajnostnostjo, v sektorju finančnih storitev, in sicer kadar družbe za upravljanje KNPVP razkrijejo informacije v zvezi z upoštevanjem škodljivih vplivov glede trajnostnosti.
            
            
               Ta direktiva in drugi sektorski delegirani akti, ki prilagajajo pravila o fiduciarnih dolžnostih in preskusih primernosti, dodatno podpirajo cilje uredbe o razkritjih, povezanih s trajnostnostjo, v sektorju finančnih storitev
                  6
               , uredbe o referenčnih vrednosti EU za podnebni prehod, referenčnih vrednosti EU, usklajenih s Pariškim sporazumom, in s trajnostnostjo povezanih razkritij za referenčne vrednosti
                  7
                ter uredbe o EU taksonomiji trajnostnih dejavnosti
                  8
               . Ta pravila dosledno vključujejo vidike trajnostnosti v postopke naložb, svetovanja in razkrivanja v vseh sektorjih. Okoljske, socialne in upravljavske vidike (vidike trajnostnosti) postavljajo v središče finančnega sistema, da bi evropsko gospodarstvo pomagala preoblikovati v bolj zelen, nizkoogljičen, odpornejši, z viri gospodaren in krožen sistem.
            
            
               2.POSVETOVANJA PRED SPREJETJEM AKTA
            
            
               Komisija je 24. julija 2018 zaprosila ESMA za strokovno mnenje o morebitnih spremembah delegiranih aktov, sprejetih v skladu z Direktivo 2009/65/ES, v zvezi z vključitvijo tveganj glede trajnostnosti in dejavnikov trajnostnosti.
            
            
               ESMA je končno poročilo o strokovnem mnenju za Komisijo objavil 30. aprila 2019. V mnenju so se upoštevala stališča, ki so jih zainteresirane strani izrazile v javnem posvetovanju, izvedenem med 19. decembrom 2018 in 19. februarjem 2019. Vključuje analizo stroškov in koristi. Poleg tega je ESMA 4. februarja 2019 organiziral odprto javno obravnavo, da bi zbral dodatne povratne informacije. Opravljen je bil tudi posvet z interesno skupino za vrednostne papirje in trge pri ESMA.
            
            
               Službe Komisije so 22. novembra 2019 začele posvetovanje z državami članicami; potekala so tudi posvetovanja s strokovno skupino Evropskega odbora za vrednostne papirje.
            
            
               V skladu z načeli boljšega pravnega urejanja je bil osnutek predloga objavljen za posvetovanje od 8. junija 2020 do 6. julija 2020. Po skrbni preučitvi povratnih informacij so se v besedilo obrazložitvenega memoranduma vnesle dodatne spremembe. 
            
            
               3.PRAVNI ELEMENTI DELEGIRANEGA AKTA
            
            
               Pravna podlaga za to direktivo je določena v členih 12(3), 14(2) in 51(4) Direktive 2009/65/ES. 
            
            
               Ta direktiva zajema naslednje spremembe Direktive 2010/43/EU:
            
            
               Člen 1(1) določa opredelitev „tveganja glede trajnostnosti“, ki je usklajena z opredelitvijo pojma „tveganje glede trajnostnosti“ iz točke 22 člena 2 Uredbe (EU) št. 2019/2088.
            
            
               Člen 1(2) v prvi pododstavek člena 4(1) Direktive 2010/43/EU o splošnih zahtevah glede postopkov in organizacije vključuje obveznost za družbe za upravljanje, da upoštevajo tveganja glede trajnostnosti.
            
            
               Člen 1(3) spreminja člen 5 Direktive 2010/43/EU, tako da ta zahteva, da družbe za upravljanje ohranijo potrebne vire in strokovno znanje za učinkovito vključevanje tveganj glede trajnostnosti.
            
         
         
            
               Člen 1(4) določa, da investicijske družbe vključujejo tveganja glede trajnostnosti, pri čemer upoštevajo načelo sorazmernosti.
            
            
               Člen 1(5) zagotavlja, da je višje vodstvo družbe za upravljanje odgovorno za vključevanje tveganj glede trajnostnosti.
            
            
               Člen 1(6) določa, da se mora pri ugotavljanju navzkrižij interesov vključiti tudi tiste vrste, ki lahko nastanejo zaradi vključevanja tveganj glede trajnostnosti.
            
            
               S členom 1(7) se upoštevanje, kvalitativno ali kvantitativno, tveganj glede trajnostnosti vključuje v zahteve glede skrbnega pregleda iz člena 23 Direktive 2010/43/EU. Kadar družbe za upravljanje ali, kadar je ustrezno, investicijske družbe upoštevajo glavne škodljive vplive naložbenih odločitev na dejavnike trajnostnosti, se morajo ti ustrezno upoštevati tudi v zahtevah glede primerne skrbnosti. 
            
            
               V členu 1(8) je pojasnjeno, da je treba pri politiki obvladovanja tveganj v skladu s členom 38 Direktive 2010/43/EU upoštevati tudi izpostavljenosti KNPVP tveganjem glede trajnostnosti.
            
            
               DELEGIRANA DIREKTIVA KOMISIJE (EU) .../…
            
            
               z dne 21.4.2021
            
            
               o spremembi Direktive 2010/43/EU v zvezi s tveganji glede trajnostnosti in dejavniki trajnostnosti, ki jih je treba upoštevati pri kolektivnih naložbenih podjemih za vlaganja v prenosljive vrednostne papirje (KNPVP)
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP)
                  9
                ter zlasti členov 12(3), 14(2) in 51(4) Direktive,
            
            
               ob upoštevanju naslednjega:
            
            
               (1)Prehod na nizkoogljično, bolj trajnostno, z viri gospodarno in krožno gospodarstvo v skladu s cilji trajnostnega razvoja je ključnega pomena za zagotavljanje dolgoročne konkurenčnosti gospodarstva Unije. Evropska unija je leta 2016 podpisala Pariški sporazum
                  10
               . V točki (c) člena 2(1) Pariškega sporazuma je določen cilj okrepitve odziva na podnebne spremembe, med drugim z zagotavljanjem, da se bodo finančni tokovi ujemali z usmerjenostjo v zmanjšanje emisij toplogrednih plinov in k razvoju, odpornemu na podnebne spremembe.
            
            
               (2)Komisija je ob priznavanju tega izziva decembra 2019 predstavila evropski zeleni dogovor
                  11
               . Zeleni dogovor je nova strategija za rast, katere cilj je Unijo preobraziti v pravično in uspešno družbo s sodobnim, z viri gospodarnim in konkurenčnim gospodarstvom, ki od leta 2050 ne bo ustvarjalo nobenih neto emisij toplogrednih plinov in v katerem bo gospodarska rast ločena od rabe virov. Ta cilj zahteva, da se vlagateljem v zvezi z njihovimi naložbami da jasen signal, naj se izogibajo nasedlim naložbam in povečajo trajnostno financiranje.
            
            
               (3)Komisija je marca 2018 objavila svoj akcijski načrt „Financiranje trajnostne rasti“
                  12
                o vzpostavitvi ambiciozne in celovite strategije za financiranje trajnostne rasti. Eden od ciljev, navedenih v akcijskem načrtu, je namenjen preusmeritvi kapitalskih tokov v trajnostne naložbe, da bi dosegli trajnostno in vključujočo rast. Ocena učinka, na kateri temeljijo naknadne zakonodajne pobude, objavljena maja 2018
                  13
               , je pokazala potrebo po pojasnitvi, da bi morale družbe za upravljanje v okviru obveznosti, ki jih imajo do vlagateljev, upoštevati dejavnike trajnostnosti. Zato bi morale družbe za upravljanje redno ocenjevati ne le vsa relevantna finančna tveganja, ampak tudi vsa relevantna tveganja glede trajnostnosti iz Uredbe (EU) 2019/2088, ki bi lahko, kadar se pojavijo, dejansko ali potencialno bistveno negativno vplivala na vrednost naložbe. Direktiva 2010/43/EU
                  14
                se ne sklicuje izrecno na tveganja glede trajnostnosti. Zato in za zagotovitev, da se notranji postopki in organizacijske ureditve pravilno izvajajo in upoštevajo, je treba pojasniti, da postopki, sistemi in notranji nadzor družb za upravljanje odražajo tveganja glede trajnostnosti ter da so za analizo teh tveganj potrebne tehnične zmogljivosti in znanje.
            
            
               (4)Da bi preprečili neenake konkurenčne pogoje za družbe za upravljanje in investicijske družbe, ki niso prenesle pooblastil za upravljanje na nobeno družbo za upravljanje, ter da bi se izognili s tem povezani razdrobljenosti, nedoslednosti in nepredvidljivosti pri delovanju notranjega trga, bi morala pravila v zvezi z vključevanjem tveganj glede trajnostnosti veljati tudi za investicijske družbe, pri čemer bi bilo treba upoštevati načelo sorazmernosti.
            
            
               (5)Da bi ohranili visok standard zaščite vlagateljev, bi morale družbe za upravljanje pri ugotavljanju vrst navzkrižij interesov, ki bi lahko škodovala interesom KNPVP, upoštevati tudi navzkrižja interesov, ki bi lahko nastala zaradi vključevanja tveganj glede trajnostnosti v njihove postopke, sisteme in notranji nadzor. Med temi navzkrižji so lahko navzkrižja, ki izhajajo iz prejemkov ali osebnih transakcij zadevnih uslužbencev, navzkrižja interesov, ki bi lahko privedla do lažnega zelenega oglaševanja, zavajajočega prodajanja ali napačnega prikazovanja naložbenih strategij, in navzkrižja interesov med različnimi KNPVP, ki jih upravlja ista družba za upravljanje.
            
            
               (6)V skladu z Uredbo (EU) 2019/2088 morajo družbe za upravljanje ali investicijske družbe, ki so obvezane upoštevati glavne škodljive vplive naložbenih odločitev na dejavnike trajnostnosti ali te upoštevajo prostovoljno, razkriti, kako se ti glavni škodljivi vplivi upoštevajo v njihovih politikah primerne skrbnosti. Za zagotovitev skladnosti med Uredbo (EU) 2019/2088 in Direktivo 2010/43/EU bi se morala ta obveznost odražati v Direktivi 2010/43/EU.
            
            
               (7)Direktivo 2010/43/EU bi bilo zato treba ustrezno spremeniti –
            
         
         
            
               SPREJELA NASLEDNJO DIREKTIVO:
            
            
               Člen 1
            
            
               Spremembe Direktive 2010/43/EU
            
            
               Direktiva 2010/43/EU se spremeni:
            
            
               (1)v členu 3 se dodata naslednji točki 11 in 12:
            
            
               „11.
                     ‚tveganje glede trajnostnosti‘ pomeni tveganje glede trajnostnosti, kot je opredeljeno v točki 22 člena 2 Uredbe (EU) 2019/2088 Evropskega parlamenta in Sveta*;
            
            
               12.
                     ‚dejavniki trajnostnosti‘ pomenijo dejavnike trajnostnosti, kot so opredeljeni v točki 24 člena 2 Uredbe (EU) 2019/2088.
            
            
               _________________________________________________________________________
            
            
               *
                     Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).“;
            
            
               (2)v členu 4(1) se doda naslednji pododstavek:
            
            
               „Države članice zagotovijo, da družbe za upravljanje pri izpolnjevanju zahtev iz prvega pododstavka upoštevajo tveganja glede trajnostnosti.“;
            
            
               (3)v členu 5 se doda naslednji odstavek 5:
            
            
               „5.
                     Države članice zagotovijo, da družbe za upravljanje za namene iz odstavkov 1, 2 in 3 zagotovijo potrebne vire in strokovno znanje za učinkovito vključevanje tveganj glede trajnostnosti.“;
            
            
               (4)vstavi se naslednji člen 5a:
            
            
               „Člen 5a
            
            
               Obveznost investicijskih družb, da v upravljanje KNPVP vključijo tveganja glede trajnostnosti
            
            
               Države članice zagotovijo, da investicijske družbe v upravljanje KNPVP vključijo tveganja glede trajnostnosti, pri čemer upoštevajo naravo, obseg in kompleksnost poslovanja investicijskih družb.“;
            
            
               (5)v členu 9(2) se doda naslednja točka (g):
            
            
               „(g)
                     nosi odgovornost za vključevanje tveganj glede trajnostnosti v dejavnosti iz točk (a) do (f).“;
            
            
               (6)v členu 17 se doda naslednji odstavek 3:
            
         
         
            
               „3.
                     Države članice zagotovijo, da družbe za upravljanje pri ugotavljanju vrst navzkrižij interesov, ki bi lahko škodovala interesom KNPVP, vključijo tiste vrste navzkrižij interesov, ki bi lahko nastala zaradi vključevanja tveganj glede trajnostnosti v njihove postopke, sisteme in notranji nadzor.“;
            
            
               (7)v členu 23 se dodata naslednja odstavka 5 in 6:
            
            
               „5.
                     Države članice zahtevajo, da družbe za upravljanje pri izpolnjevanju zahtev iz odstavkov 1 do 4 upoštevajo tveganja glede trajnostnosti.
            
            
               6.
                     Države članice zagotovijo, da kadar družbe za upravljanje ali, kadar je ustrezno, investicijske družbe upoštevajo glavne škodljive vplive naložbenih odločitev na dejavnike trajnostnosti, kot je opisano v členu 4(1)(a) Uredbe (EU) 2019/2088 ali v skladu z odstavkom 3 ali 4 člena 4 navedene uredbe, te družbe za upravljanje ali investicijske družbe takšne glavne škodljive vplive upoštevajo pri izpolnjevanju zahtev iz odstavkov 1 do 4 tega člena.“;
            
            
               (8)v členu 38(1) se drugi pododstavek nadomesti z naslednjim:
            
            
               „Politika obvladovanja tveganj zajema vse postopke, ki so potrebni, da lahko družba za upravljanje pri vsakem KNPVP, ki ga upravlja, oceni njegovo izpostavljenost tržnemu in likvidnostnemu tveganju, tveganju glede trajnostnosti ter tveganju nasprotne stranke in izpostavljenost vsem drugim tveganjem, vključno z operativnim, ki so lahko bistvena za posamezne KNPVP, ki jih upravlja.“
            
            
               Člen 2
            
            
               Prenos 
            
            
               1.Države članice najpozneje do [Urad za publikacije, vstavite datum – zadnji dan enajstega meseca po objavi v Uradnem listu Evropske unije] sprejmejo in objavijo zakone in druge predpise, potrebne za uskladitev s to direktivo. Besedilo navedenih predpisov takoj sporočijo Komisiji.
            
            
               Navedene ukrepe uporabljajo od [Urad za publikacije, vstavite datum – prvi dan dvanajstega meseca po objavi v Uradnem listu Evropske unije].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila temeljnih predpisov nacionalnega prava, ki jih sprejmejo na področju, ki ga ureja ta direktiva.
            
            
               Člen 3
            
            
               Začetek veljavnosti
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Naslovniki
            
            
               Ta direktiva je naslovljena na države članice.
            
            
               V Bruslju, 21.4.2021
            
            
               
                     Za Komisijo
               
            
         
         
            
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Sporočilo Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij: Evropski zeleni dogovor (COM(2019) 640 final).
               
               
                  
                     (2)
                  
                        Sporočilo Komisije Evropskemu parlamentu, Evropskemu svetu, Svetu, Evropski centralni banki, Evropskemu ekonomsko-socialnemu odboru in Odboru regij „Akcijski načrt: financiranje trajnostne rasti“ (COM(2018) 097 final).
               
               
                  
                     (3)
                  
                        Direktiva Komisije 2010/43/EU z dne 1. julija 2010 o izvajanju Direktive 2009/65/ES Evropskega parlamenta in Sveta o organizacijskih zahtevah, navzkrižjih interesov, poslovanju, obvladovanju tveganja ter vsebini sporazuma med depozitarjem in družbo za upravljanje (UL L 176, 10.7.2010, str. 42).
               
               
                  
                     (4)
                  
                        Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
               
               
                  
                     (5)
                  
                        Končno poročilo – strokovno mnenje ESMA za Evropsko komisijo o vključevanju tveganj glede trajnostnosti in dejavnikov trajnostnosti v direktivo o KNPVP ter direktivo o upraviteljih alternativnih investicijskih skladov (ESMA34-45-688).
               
               
                  
                     (6)
                  
                        Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).
               
               
                  
                     (7)
                  
                        Uredba (EU) 2019/2089 Evropskega parlamenta in Sveta z dne 27. novembra 2019 o spremembi Uredbe (EU) 2016/1011 glede referenčnih vrednosti EU za podnebni prehod, referenčnih vrednosti EU, usklajenih s Pariškim sporazumom, in s trajnostnostjo povezanih razkritij za referenčne vrednosti (UL L 317, 9.12.2019, str. 17).
               
               
                  
                     (8)
                  
                        Uredba Evropskega parlamenta in Sveta o vzpostavitvi okvira za spodbujanje trajnostnih naložb (še neobjavljena).
               
               
                  
                     (9)
                  
                        UL L 302, 17.11.2009, str. 32.
               
               
                  
                     (10)
                  
                        Sklep Sveta (EU) 2016/1841 z dne 5. oktobra 2016 o sklenitvi Pariškega sporazuma, sprejetega na podlagi Okvirne konvencije Združenih narodov o spremembi podnebja, v imenu Evropske unije (UL L 282, 19.10.2016, str. 4).
               
               
                  
                     (11)
                  
                        COM(2019) 640 final.
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Direktiva Komisije 2010/43/EU z dne 1. julija 2010 o izvajanju Direktive 2009/65/ES Evropskega parlamenta in Sveta o organizacijskih zahtevah, navzkrižjih interesov, poslovanju, obvladovanju tveganja ter vsebini sporazuma med depozitarjem in družbo za upravljanje (UL L 176, 10.7.2010, str. 42).